Kommissionens afgørelse

af 16. maj 2001

om godtagelse af et tilsagn afgivet i forbindelse med antidumpingproceduren vedrørende importen af visse typer folie af aluminium med oprindelse i Folkerepublikken Kina og Rusland

(meddelt under nummer K(2001) 1446)

(2001/381/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1) (i det følgende benævnt "grundforordningen"), senest ændret ved forordning (EF) nr. 2238/2000(2), særlig artikel 8 og 9,

efter høring af det rådgivende udvalg, og

ud fra følgende betragtninger:

A. PROCEDURE

(1) Den 18. februar 2000 offentliggjorde Kommissionen en meddelelse (i det følgende benævnt "indledningsmeddelelsen") i De Europæiske Fællesskabers Tidende(3) om indledning af en antidumpingprocedure vedrørende importen til Fællesskabet af husholdningsfolie af aluminium med oprindelse i Folkerepublikken Kina (i det følgende benævnt "Kina") og Rusland.

(2) I betragtning af behovet for yderligere at undersøge visse aspekter i forbindelse med dumping samt virkningen for EF-erhvervsgrenen af den pågældende import blev der ikke indført midlertidige antidumpingforanstaltninger, men der blev anmodet om yderligere oplysninger, og undersøgelsen blev fortsat.

(3) De endelige resultater og konklusioner af undersøgelsen er angivet i Rådets forordning (EF) nr. 950/2001(4) om indførelse af en endelig antidumpingtold på importen af visse typer folie af aluminium med oprindelse i Folkerepublikken Kina og Rusland.

B. TILSAGN

(4) Den eneste eksporterende producent i Rusland og dens forretningsmæssigt forbundne selskaber, som er involveret i produktionen, handelen og importen til Fællesskabet af det pågældende produkt, afgav et tilsagn. Ifølge dette tilsagn tilbød disse selskaber at sælge den pågældende vare til en mindstepris til deres uafhængige kunder i Fællesskabet.

(5) Kommissionen finder, at det tilsagn, der er afgivet af det russiske selskab, Aktieselskabet United Company "Siberian Aluminium", Studencheskaya Street, 33/4, Moskva, Rusland, og dets forretningsmæssigt forbundne selskaber, nemlig produktionsselskabet Sayan Foil, Sayanagorsk, Rusland, eksportselskabet Rual Trade Limited, Suites 7B & 8B, 50 Town Range, Gibraltar, og importselskabet Sibirsky Aluminium GmbH, Graf-Adolf-Platz 1-2, D-40213, Düsseldorf, kan godtages, da det ophæver de skadelige virkninger af dumpingen. Selskaberne har endvidere forpligtet sig til at forelægge regelmæssige og detaljerede rapporter for Kommissionen og deres struktur af salget af det pågældende produkt vil give mulighed for at føre et effektivt tilsyn, så Kommissionen mener, at risikoen for omgåelse af tilsagnet er begrænset.

(6) For at sikre en effektiv overholdelse og overvågning af tilsagnet bør toldfritagelsen være betinget af, at der ved fremsættelse af en anmodning om overgang til fri omsætning i henhold til tilsagnet for den relevante toldmyndighed fremlægges en handelsfaktura med de oplysninger, der fremgår af bilaget til Rådets forordning (EF) nr. 950/2001, således at toldmyndighederne kan kontrollere, at forsendelserne i tilstrækkelig grad svarer til handelsdokumenterne. Forelægges en sådan faktura ikke, eller svarer den ikke til den pågældende vare, der frembydes for toldmyndighederne, skal der betales told med den relevante sats.

(7) Hvis tilsagnet formodes misligholdt, misligholdes eller trækkes tilbage, kan der indføres en antidumpingtold i henhold til artikel 8, stk. 9 og 10, i grundforordningen -

TRUFFET FØLGENDE AFGØRELSE:

Artikel 1

Det tilsagn, der er afgivet af Aktieselskabet United Company "Siberian Aluminium", Studencheskaya Street, 33/4, Moskva, Rusland, Sayan Foil, Sayanagorsk, Rusland, Rual Trade Limited, Suites 7B & 8B, 50 Town Range, Gibraltar og Sibirsky Aluminium GmbH, Graf-Adolf-Platz 1-2, D-40213, Düsseldorf, i forbindelse med antidumpingproceduren vedrørende importen af visse typer folie af aluminium med oprindelse i Kina og Rusland, godtages.

Artikel 2

Denne afgørelse træder i kraft dagen efter offentliggørelsen i De Europæiske Fællesskabers Tidende.

Denne afgørelse er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 16. maj 2001.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) EFT C 45 af 18.2.2000, s. 2.

(4) Se side 1 i denne Tidende.